CELEX: 62022TN0104
Language: el
Date: 2022-02-25 00:00:00
Title: Υπόθεση T-104/22: Προσφυγή της 25ης Φεβρουαρίου 2022 — Ουγγαρία κατά Ευρωπαϊκής Επιτροπής

11.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 158/12
            
         
      Προσφυγή της 25ης Φεβρουαρίου 2022 — Ουγγαρία κατά Ευρωπαϊκής Επιτροπής
      (Υπόθεση T-104/22)
      (2022/C 158/15)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ουγγαρία (εκπρόσωποι: M. Z. Fehér και G. Koós)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  Να ακυρώσει την απόφαση της Επιτροπής της 14ης Δεκεμβρίου 2021, με την οποία αναθεωρούνται οι ενστάσεις που διατύπωσε η Ουγγαρία κατά της δημοσιοποίησης, σε σχέση με την επιβεβαιωτική αίτηση GESTDEM 2021/2808, η οποία υποβλήθηκε με σκοπό να εξασφαλίσει πρόσβαση του κοινού στα προερχόμενα από την Ουγγαρία έγγραφα.
               
            
                  —
               
               
                  Να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την προσβαλλόμενη απόφαση, η Επιτροπή επέτρεψε τη μερική πρόσβαση του κοινού στα έγγραφα που ζήτησε ο αιτών, παρά το γεγονός ότι οι ουγγρικές αρχές είχαν επικαλεστεί ρητώς την εξαίρεση που αφορά την προστασία της διαδικασίας λήψης αποφάσεων στην οποία αναφέρεται το άρθρο 4, παράγραφος 3, του κανονισμού 1049/2001 (1) και παρά το ότι η Επιτροπή είχε δεχθεί την ένσταση αυτή στην κρινόμενη υπόθεση μέχρι την επιβεβαιωτική αίτηση.
      Η Ουγγρική Κυβέρνηση υποστηρίζει ότι η ερμηνεία στην οποία προέβη η Επιτροπή στην προσβαλλόμενη απόφαση όχι μόνον είναι αντίθετη προς την πρακτική που έχει ακολουθήσει μέχρι τώρα η Επιτροπή και προς τη νομολογία του Δικαστηρίου, αλλά και, επιπλέον, προκαλεί σοβαρή ζημία στη συνεργασία μεταξύ της Επιτροπής και των αρχών διαχείρισης των κρατών μελών. Η Ουγγρική Κυβέρνηση –εκτός του ότι υποστηρίζει ότι, σε σχέση με την τροποποίηση των επιχειρησιακών προγραμμάτων, συντρέχει λήψη αποφάσεων εκ μέρους θεσμικού οργάνου της Ένωσης, καθόσον η τροποποίηση εγκρίνεται από την Επιτροπή, και ότι, για τον λόγο αυτόν, έχει εφαρμογή η εξαίρεση του άρθρου 4, παράγραφος 3, του κανονισμού 1049/2001– επισημαίνει ότι η ιδιαιτερότητα της παρούσας διαδικασίας συνίσταται στο ότι, στο πλαίσιο της από κοινού διαχείρισης, η απόφαση του κράτους μέλους λαμβάνεται στην πραγματικότητα υπό την αυστηρή εποπτεία της Επιτροπής. Καίτοι, τυπικώς, πρόκειται για απόφαση της αρχής του κράτους μέλους, η Επιτροπή ασκεί στην απόφαση αυτήν επιρροή που μπορεί να αποδειχθεί και, για τον λόγο αυτόν, είναι ακόμη περισσότερο απαράδεκτο να μην προστατεύεται μια τέτοια απόφαση από την προαναφερθείσα εξαίρεση. Η εξαίρεση στην οποία αναφέρεται το άρθρο 4, παράγραφος 3, του κανονισμού 1049/2001 έχει ως σκοπό και την προστασία της διαδικασίας λήψης αποφάσεων εκ μέρους των αρχών των κρατών μελών.
      
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).